Page:Catriona (1893).djvu/186

 it seemed the solan understood about knives, for nae suner did the steel glint in the sun than he gied the ae squawk, but laighter, like a body disappointit, and flegged aff about the roundness of the craig, and Tam saw him nae mair. And as sune as that thing was gane, Tam's heid drapt upon his shouther, and they pu'd him up like a deid corp, dadding on the craig.

A dram of brandy (which he went never without) broucht him to his mind, or what was left of it. Up he sat.

"Rin, Geordie, rin to the boat, mak' sure of the boat, man—rin!" he cries, "or yon solan'll have it awa'," says he.

The fower lads stared at ither, an' tried to whilly-wha him to be quiet. But naething would satisfy Tam Dale, till ane o' them had startit on aheid to stand sentry on the boat. The ithers askit if he was for down again.

"Na," says he, "and niether you nor me," says he, "and as sune as I can win to stand on my twa feet we'll be aff frae this craig o' Sawtan."

Sure eneuch, nae time was lost, and that was ower muckle; for before they won to North Berwick Tam was in a crying fever. He lay a' the simmer; and wha was sae kind as come speiring for him, but Tod Lapraik! Folk thocht afterwards that ilka time Tod cam near the house the fever had worsened. I kenna for that; but what I ken the best, that was the end of it.

It was about this time o' the year; my grandfaither was out at the white fishing; and like a bairn, I but to